L'article 127.1.d de l'Estatut d'autonomia de Catalunya atribueix a la Generalitat la competència exclusiva de foment de la cultura, que inclou el foment i la difusió de la creació i la producció teatrals, musicals, audiovisuals, literàries, de dansa, de circ i d'arts combinades portades a terme a Catalunya i la promoció i la difusió del patrimoni cultural, artístic i monumental i dels centres de dipòsit cultural de Catalunya.
Així mateix, l'article 203.1 de l'Estatut d'autonomia de Catalunya inclou, entre les competències financeres de la Generalitat, la capacitat de fixar l'afectació dels seus recursos a les finalitats de despesa que decideixi lliurement.
Mitjançant la Llei 15/2014, del 4 de desembre, de l'impost sobre la provisió de continguts per part de prestadors de serveis de comunicacions electròniques i de foment del sector audiovisual i la difusió cultural digital, la Generalitat de Catalunya ha creat l'impost esmentat.
Aquest impost és un tribut finalista que té per objectiu dotar els fons per al foment de la indústria audiovisual creats per l'article 29 de la Llei 20/2010, del 7 de juliol, del cinema, així com el Fons per al foment de la difusió cultural digital, que es crea per la Llei 15/2014, del 4 de desembre, amb la finalitat de finançar les actuacions i les mesures a què estan destinats aquests fons, segons llur norma de creació.
La Llei 15/2014, del 4 de desembre, estableix que el Fons per al foment de la difusió cultural digital és un mecanisme destinat a finançar polítiques públiques que promoguin l'accés dels ciutadans a continguts culturals digitals.
S'ha de destinar a projectes o actuacions que permetin crear continguts culturals digitals i fer-los accessibles al públic per mitjà de polítiques de digitalització.
L'objecte d'aquest Decret és desplegar els fons esmentats, d'acord amb l'article 16 de la Llei 15/2014, del 4 de desembre.
S'estableix el percentatge mínim que s'ha de destinar a cada fons dels recursos derivats de la recaptació de l'impost sobre la provisió de continguts per part de prestadors de serveis de comunicacions electròniques.
Aquest Decret especifica els objectius del nou Fons per al foment de la difusió cultural digital i els criteris d'atorgament dels ajuts al seu càrrec.
També estableix que el departament competent en matèria de cultura és l'encarregat de gestionar-lo, a través de l'Institut Català de les Empreses Culturals, sempre que aquest tingui competència en els àmbits d'actuació a què es destina el fons.
Pel que fa als fons per al foment de la indústria audiovisual, el Decret disposa que els objectius, els criteris i els requisits per accedir als ajuts són els que estableix la Llei 20/2010, del 7 de juliol, del cinema i les bases reguladores corresponents.
Aquesta Llei regula cinc fons d'ajuts: el Fons per al foment de la producció d'obres cinematogràfiques i audiovisuals, el Fons per al foment de la distribució independent, el Fons per al foment de l'exhibició, el Fons per al foment de la difusió i la promoció de les obres i la cultura cinematogràfiques i el Fons per al foment de la competitivitat empresarial.
Correspon a l'Institut Català de les Empreses Culturals l'aprovació de les bases reguladores d'aquests ajuts i la gestió d'aquests fons, d'acord amb la Llei 20/2000, de 29 de desembre, de creació de l'Institut Català de les Indústries Culturals.
També es regula la destinació dels romanents dels fons, que s'han d'incorporar en l'exercici següent en el mateix fons o, en determinats casos, en un altre.
Els ajuts amb càrrec als fons poden consistir, entre altres modalitats, en préstecs o subvencions que s'han de reintegrar si els projectes subvencionats obtenen beneficis d'explotació.
Els imports reintegrats han de revertir als fons de procedència.
Finalment es crea la Comissió de Seguiment per al Foment del Sector Audiovisual i per a la Difusió Cultural Digital com un òrgan consultiu sobre la destinació dels ingressos derivats de l'impost sobre la provisió de continguts per part de prestadors de serveis de comunicacions electròniques.
Se'n regula la composició, les funcions i el funcionament.
Aquest òrgan col·legiat l'integren representants del departament competent en matèria de cultura, representants de la direcció general competent en matèria tributària i representants d'entitats representatives dels sectors de l'audiovisual i dels continguts culturals digitals.
La Comissió supervisa la distribució dels recursos econòmics derivats de l'impost, formula recomanacions sobre les polítiques de foment del sector audiovisual i dels continguts culturals digitals i col·labora en l'elaboració d'un informe anual sobre la destinació dels fons que el departament competent en matèria de cultura ha de presentar al Parlament.
Per tot això i atès el que estableixen la disposició final primera de la Llei 15/2014, del 4 de desembre, i l'article 26.e de la Llei 13/2008, del 5 de novembre, de la presidència de la Generalitat i del Govern;
L'objecte d'aquest Decret és regular els fons a què es destinen els ingressos de l'impost sobre la provisió de continguts per part de prestadors de serveis de comunicacions electròniques, que s'indiquen tot seguit:
a) Els fons per al foment de la indústria audiovisual creats per l'article 29 de la Llei 20/2010, del 7 de juliol, del cinema, que són els següents:
El Fons per al foment de la producció d'obres cinematogràfiques i audiovisuals.
El Fons per al foment de la distribució independent.
El Fons per al foment de l'exhibició.
El Fons per al foment de la difusió i la promoció de les obres i la cultura cinematogràfiques.
El Fons per al foment de la competitivitat empresarial.
b) El Fons per al foment de la difusió cultural digital, creat per l'article 14 de la Llei 15/2014, del 4 de desembre, de l'impost sobre la provisió de continguts per part de prestadors de serveis de comunicacions electròniques i de foment del sector audiovisual i la difusió cultural digital.
Destinació dels ingressos de l'impost
Els ingressos obtinguts per la recaptació total de l'impost sobre la provisió de continguts per part de prestadors de serveis de comunicacions electròniques s'han de destinar:
a) Un màxim del 95% a dotar els fons per al foment de la indústria audiovisual de la manera següent:
a.1) Un mínim del 50% al Fons per al foment de la producció d'obres cinematogràfiques i audiovisuals.
a.2) Un mínim del 5% al Fons per al foment de la distribució independent.
a.3) Un mínim del 5% al Fons per al foment de l'exhibició.
a.4) Un mínim del 5% al Fons per al foment de la difusió i la promoció de les obres i la cultura cinematogràfiques.
a.5) Un mínim del 5% al Fons per al foment de la competitivitat empresarial.
b) Un mínim del 5% a dotar el Fons per al foment de la difusió cultural digital.
Els objectius, requisits i criteris d'atorgament d'ajuts dels fons per al foment de la indústria audiovisual es regeixen pel que estableixen els articles 31 a 42 de la Llei 20/2010, del 7 de juliol, del cinema i per les bases reguladores dels ajuts que aprova l'Institut Català de les Empreses Culturals.
S'ha de garantir la participació dels professionals del sector audiovisual en l'establiment dels criteris d'atorgament dels ajuts amb càrrec als fons que especifiquin les bases reguladores.
Fons per al foment de la difusió cultural digital
El Fons per al foment de la difusió cultural digital és un mecanisme destinat a finançar polítiques públiques que promoguin l'accés de la ciutadania a continguts culturals digitals.
Els recursos del Fons per al foment de la difusió cultural digital s'han de destinar a projectes o actuacions que persegueixin algun dels objectius següents:
a) Impuls de l'oferta cultural arreu del territori a través de l'Anella Cultural i la Xarxa Concertada de Pantalles Digitals, per posar a disposició de la ciutadania manifestacions culturals en xarxa dels àmbits del teatre, la música, la dansa, el circ, l'òpera, l'audiovisual i la cultura popular.
b) Foment de la creació i realització de continguts nadius digitals.
c) Impuls de la transició digital dels sectors culturals tradicionals.
Els ajuts amb càrrec al Fons per al foment per a la difusió cultural digital s'han d'atorgar d'acord amb les bases reguladores corresponents, que han de tenir en compte, preferentment, els criteris següents:
a) L'originalitat i la capacitat d'innovació.
b) La capacitat de difusió de les manifestacions culturals digitals.
S'ha de garantir la participació dels professionals del sector en l'establiment dels criteris d'atorgament dels ajuts que especifiquin les bases reguladores.
Destinació dels romanents dels fons
Si hi ha romanents en els fons a què fa referència l'article 1 en un exercici pressupostari, aquests s'han d'incorporar en l'exercici següent, d'acord amb la normativa pressupostària.
Els romanents procedents de fons per al foment de la indústria audiovisual s'han d'incorporar en el mateix fons de procedència o en algun dels altres fons audiovisuals.
Els romanents procedents del Fons per al foment de la difusió cultural digital s'han d'incorporar en el mateix fons.
Els ajuts que consisteixin en préstecs han de ser reintegrats en la seva totalitat, amb els interessos que, si escau, corresponguin, d'acord amb les bases reguladores, i han de revertir en el fons de procedència.
Els ajuts que consisteixen en subvencions de caràcter reintegrable s'han de retornar si el projecte subvencionat obté beneficis d'explotació.
El retorn total o parcial es fa en funció dels ingressos obtinguts per l'explotació del projecte subvencionat, d'acord amb les bases reguladores corresponents.
Les quanties retornades han de revertir al fons de procedència.
El departament competent en matèria de cultura és l'encarregat de gestionar els fons a què fa referència l'article 1, amb l'assessorament de la Comissió de Seguiment per al Foment del Sector Audiovisual i per a la Difusió Cultural Digital.
La gestió dels fons per al foment de la indústria audiovisual es fa pel departament competent en matèria de cultura a través de l'Institut Català de les Empreses Culturals.
Aquesta entitat també gestiona els ajuts amb càrrec al Fons per al foment de la difusió cultural digital que siguin de la seva competència.
Comissió de Seguiment per al Foment del Sector Audiovisual i per a la Difusió Cultural Digital
La Comissió de Seguiment per al Foment del Sector Audiovisual i per a la Difusió Cultural Digital és un òrgan consultiu del departament competent en matèria de cultura sobre la destinació dels ingressos derivats de l'impost sobre la provisió de continguts per part de prestadors de serveis de comunicacions electròniques.
La Comissió s'adscriu al departament competent en matèria de cultura.
El departament esmentat ha de dotar la Comissió dels mitjans necessaris per al compliment de les seves funcions.
Funcions de la Comissió de Seguiment
Són funcions de la Comissió de Seguiment per al Foment del Sector Audiovisual i per a la Difusió Cultural Digital:
a) Supervisar la distribució dels recursos econòmics generats per l'impost sobre la provisió de continguts per part de prestadors de serveis de comunicacions electròniques.
b) Formular recomanacions sobre el disseny i la implementació de les polítiques de foment del sector audiovisual i dels continguts culturals digitals.
c) Vetllar pel compliment de les recomanacions formulades.
d) Col·laborar en l'elaboració de l'informe anual sobre la destinació dels fons a què fa referència l'article 13.
Composició de la Comissió de Seguiment
La Comissió de Seguiment per al Foment del Sector Audiovisual i per a la Difusió Cultural Digital està integrada per la Presidència, les vocalies i la Secretaria.
La Presidència l'exerceix la persona titular del departament competent en matèria de cultura o la persona en qui delegui.
Les vocalies són ocupades per les persones següents:
a) Tres persones en representació del departament competent en matèria de cultura: el director o directora de l'Institut Català de les Empreses Culturals, la persona titular de la direcció general competent en matèria de creació i empreses culturals i una altra persona que exerceixi funcions de foment de la difusió cultural digital.
b) Una persona representant de la direcció general competent en matèria tributària de l'Administració de la Generalitat.
c) Tres persones representants d'entitats representatives del sector audiovisual, dels àmbits de la producció, la distribució i l'exhibició.
d) Una persona representant d'entitats representatives del sector dels continguts culturals digitals.
Les vocalies són nomenades per la persona titular del departament competent en matèria de cultura, a proposta, si escau, del departament d'adscripció o de les entitats corresponents.
La Secretaria recau en una persona tècnica del departament competent en matèria de cultura o de l'Institut Català de les Empreses Culturals, nomenada per la persona titular del departament esmentat.
La persona que ocupa la Secretaria assisteix a les sessions amb veu i sense vot.
Règim de sessions i convocatòria de la Comissió de Seguiment
La Comissió de Seguiment per al Foment del Sector Audiovisual i per a la Difusió Cultural Digital es reuneix en sessió ordinària, com a mínim, dues vegades l'any, i en sessió extraordinària sempre que ho consideri oportú la Presidència o tres membres, com a mínim, mitjançant un escrit raonat i amb indicació dels assumptes que la motivin.
Les convocatòries de les sessions de la Comissió s'han de notificar als membres amb una anticipació mínima de cinc dies hàbils, llevat dels casos d'urgència apreciats per la Presidència, en els quals la convocatòria s'ha de fer amb una antelació mínima de quaranta-vuit hores.
Les convocatòries es poden efectuar a través de mitjans electrònics.
En funció de l'ordre del dia, la persona que ocupa la Presidència de la Comissió pot convocar personal tècnic expert en la matèria, amb dret a veu i sense vot.
Funcionament de la Comissió de Seguiment
La Comissió de Seguiment per al Foment del Sector Audiovisual i per a la Difusió Cultural Digital s'entén vàlidament constituïda quan hi concorrin almenys les persones titulars de la Presidència, de la Secretaria o, si escau, de qui les substitueixi, i la de la meitat, com a mínim, dels seus membres, en primera convocatòria.
En segona convocatòria, el quòrum s'assoleix amb l'assistència d'una tercera part dels membres.
No pot ser objecte de deliberació o acord cap assumpte que no estigui inclòs en l'ordre del dia, llevat que siguin presents a la sessió tots els membres de la Comissió i es declari la urgència de l'assumpte amb el vot favorable de la majoria absoluta.
Els acords de la Comissió s'adopten per consens.
Si cal fer una votació, els acords han de ser adoptats per la majoria simple de vots, i la Presidència té vot de qualitat en cas d'empat.
La creació de la Comissió, com també l'exercici de les funcions de secretaria, no comporten la creació o l'ocupació de cap nou lloc de treball.
L'exercici de les funcions dels membres de la Comissió no implica la percepció de cap remuneració ni comporta la percepció d'indemnitzacions per l'assistència a les sessions.
El funcionament de la Comissió es regeix supletòriament per la normativa sobre el funcionament dels òrgans col·legiats de l'Administració de la Generalitat.
Informe sobre la destinació dels fons
El departament competent en matèria de cultura ha de presentar al Parlament, amb una periodicitat anual, un informe sobre els aspectes següents:
a) La destinació dels fons a què fa referència l'article 1.
b) Els criteris d'atorgament d'aquests fons.
c) El resultat de les actuacions dutes a terme pel departament esmentat per vetllar perquè el substitut de l'impost sobre la provisió de continguts per part de prestadors de serveis de comunicacions electròniques no exigeixi al contribuent l'import de les obligacions tributàries satisfetes.
La proposta d'informe s'ha de sotmetre a la consideració de la Comissió de Seguiment per al Foment del Sector Audiovisual i per a la Difusió Cultural Digital perquè pugui realitzar les aportacions i les observacions que cregui convenients, especialment pel que fa a les lletres a i b de l'apartat 1.
La persona titular del departament competent en matèria de cultura ha de donar compte de l'informe en el marc de la comissió parlamentària corresponent.